
ΓΝΩΜΟΔΟΤΗΣΗ
Η Επιτροπή Δικαιωμάτων των Γυναικών και Ισότητας των Φύλων καλεί την Επιτροπή Ελέγχου του Προϋπολογισμού, που είναι αρμόδια επί της ουσίας, να συμπεριλάβει στην πρόταση ψηφίσματός της τα ακόλουθα:<RepeatBlock-Dec>
Α.	λαμβάνοντας υπόψη ότι η ισότητα των φύλων αποτελεί θεμελιώδη αξία της Ένωσης και ότι η Ένωση έχει δεσμευτεί να προωθεί την ισότητα σε όλες τις δραστηριότητες σύμφωνα με το άρθρο 8 της ΣΛΕΕ, με το οποίο θεσπίζεται η ενσωμάτωση της διάστασης του φύλου· λαμβάνοντας υπόψη ότι οι προϋπολογισμοί δεν είναι ουδέτεροι ως προς το φύλο και ότι στο πλαίσιο της κατάρτισής τους και της διαδικασίας απαλλαγής πρέπει να επιδιώκεται η ισότητα των φύλων·
Β.	λαμβάνοντας υπόψη ότι το Κοινοβούλιο έχει επανειλημμένα ζητήσει από την Επιτροπή να προωθήσει και να εφαρμόσει την ενσωμάτωση της διάστασης του φύλου, συμπεριλαμβανομένων της συνεκτίμησης της ισότητας των φύλων στον προϋπολογισμό και της διενέργειας αξιολογήσεων επιπτώσεων ανάλογα με το φύλο, σε όλες τις πολιτικές της Ένωσης·
Γ.	λαμβάνοντας υπόψη ότι η Επιτροπή δεν έχει ακόμη αναλύσει τη σκοπιμότητα της πρότασης ένα ποσοστό του προϋπολογισμού της ΕΕ να χρησιμοποιείται για την υποστήριξη της ισότητας των φύλων·
1.	αναγνωρίζει τη δέσμευση της Ένωσης για ενσωμάτωση της διάστασης του φύλου και βελτίωση της μεθοδολογίας για την παρακολούθηση των δαπανών για την ισότητα των φύλων· εκφράζει τη λύπη του για το γεγονός ότι η μεθοδολογία της Επιτροπής παραμένει ανεπαρκής, καθώς δεν αποτυπώνει τις αρνητικές επιπτώσεις και αφήνει αβεβαιότητα στο 20 % των περιπτώσεων όσον αφορά τον αντίκτυπό της στην ισότητα των φύλων· καλεί την Επιτροπή να βελτιώσει τη μεθοδολογία και να παρακολουθεί τις αρνητικές επιπτώσεις·
2.	εκφράζει ικανοποίηση για την επικαιροποίηση των κατευθυντήριων γραμμών και της εργαλειοθήκης για τη βελτίωση της νομοθεσίας· εκφράζει τη λύπη του για την έλλειψη προόδου όσον αφορά τη διενέργεια αναλύσεων των αναγκών και των επιπτώσεων των χρηματοδοτικών προγραμμάτων της ΕΕ με βάση το φύλο· καλεί την Επιτροπή να επιδείξει συνέπεια κατά τη διενέργεια αυτών των αναλύσεων· αναθέτει στην Επιτροπή να ξεκινήσει την εκτίμηση επιπτώσεων του επόμενου ΠΔΠ, συμπεριλαμβανομένων αναλύσεων με βάση το φύλο·
3.	σημειώνει ότι οι πληροφορίες σχετικά με τον αντίκτυπο του προϋπολογισμού της ΕΕ στην ισότητα των φύλων παραμένουν ανεπαρκείς· επισημαίνει τις ελλείψεις όσον αφορά τη μη αυτοματοποιημένη συλλογή, καταγραφή και αξιολόγηση δεδομένων ανά φύλο· καλεί την Επιτροπή να βελτιώσει την ποιότητα των δεδομένων·
4.	καλεί την Επιτροπή να αναλύσει ποιο ποσοστό του προϋπολογισμού της ΕΕ θα πρέπει να στηρίζει την ισότητα των φύλων· ζητεί επιπλέον τη θέσπιση στόχων και δεικτών επιδόσεων σε όλη τη μελλοντική νομοθεσία, συμπεριλαμβανομένου του επόμενου ΠΔΠ.

